'Middelhavet bliver mere forurenet for hver gang, det sker, men mon ikke det er Allahs vilje?'

Sådan lyder en af flere rædselsvækkende kommentarer til en artikel om 130 druknede bådflygtninge, som er blevet lagt på den danske hadgruppe 'Nej - til kriminelle indvandrere og islam'.

Bag den lukkede gruppe gemmer sig ikke kun personer, der har meldt sig ind på grund af specifikke holdninger, men tilsyneladende også ekstreme racister, som føler sig kaldet til at juble offentligt over tabte menneskeliv - hvis blot de dræbte er muslimer.

Se også: 1500 kroner i bøde for at kalde Mette F. skodsæk

Gruppen er blot en af mange, hvor tonen over for muslimer og indvandrere i Danmark er ekstremt hård og uforsonende. De repræsenterer en tendens, som bekymrer Chris Holmsted Larsen, ekstremistforsker ved Roskilde Universitet, som allerede har set omtalte link på nettet, inden Ekstra Bladet fanger ham på telefonen.

- Man skal være bekymret, for selv om det for det meste foregår i lukkede grupper, så er det ikke lukkede rum. Det skaber en stemning i samfundet, som ikke er hensynsfuld, når mange etniske grupper skal leve sammen, siger Chris Holmsted.

- Tonen i disse grupper er blevet meget voldsommere i de seneste år, og de fungerer som rekrutteringsbasis for ekstreme grupper, der kan radikaliserer f.eks. unge mennesker, som ellers ikke var havnet i den slags miljøer, siger han.

Se også: Kritiserede IS på Facebook - blev tortureret og dræbt

Han peger på, at de sociale medier giver ekstremister mulighed for at ytre sig på måder, som normalt ville blive straffet efter straffelovens injurie- eller racismeparagraf, men som f.ek.s i Facebook-regi sjældent bliver anmeldt, og så godt som aldrig straffet.

Facebook bekæmper aktivt hadgrupper ved at lukke dem ned, hvis der kommer klager over dem, og de derefter selv konstaterer, at Facebooks regler er blevet overtrådt.

- Det er en balancegang, fordi Facebook tager hensyn til ytringsfriheden. Men det er vigtigt for dem, at deres regler ikke bliver brudt, og racisme er ikke tilladt, siger en talsmand fra Nothern Link PR, som styrer Facebooks pressekommunikation i Norden, til Ekstra Bladet.

Se også: Svensk gadekunstner blev dømt: Er det kunst eller racistisk hetz?

Men ifølge Chris Holmsted skyder hadgrupperne op igen, lige så hurtigt som de bliver lukket ned.

- Der er jo ikke tale om politiske foreninger som i gamle dage, hvor man betalte et girokort og blev medlem. I dag eksisterer de på meget flydende medier, hvor sympatien består af kliks og likes. Det er noget, vi skal holde øje med, siger ekstremistforskeren til Ekstra Bladet.